Ellen Ochoová

Ellen Lauri Ochoová,  (* 10. máj 1958, Los Angeles, Kalifornia) je bývalá americká astronautka, prvá hispánska astronautka. Od 31. decembra 2012 do 25. mája 2018 bola riaditeľkou Johnson Space Center.
 
V roku 1993 odslúžila 9-dňovú misiu na palube raketoplánu Discovery. Astronauti študovali ozónovú vrstvu Zeme. Ako priekopníčka technológie kozmických lodí, patentovala optický systém na detekciu chýb v opakujúcom sa vzore, metódu rozpoznávania optických objektov a metódu filtrácie a odstraňovania šumu v obrázkoch. V NASA Ames Research Center viedla výskumný tím pracujúci prevažne na optických systémoch na automatizovaný kozmický výskum.

Životopis

Mladosť a vzdelanie 
Vyrastala v meste La Mesa, okres San Diego County, s matkou, sestrou a tromi bratmi. Tu aj vyštudovala strednú školu na Grossmont High School v roku 1975, kde patrila k najlepším študentom s vynikajúcim prospechom. V roku 1980 získala bakalársky titul ("BSc") z fyziky na Štátnej univerzite v San Diegu. Ochoová po absolvovaní vysokoškolského štúdia uvažovala aj nad profesionálnou kariérou klasickej flautistky (hrala na flaute v Stanford Symphony Orchestra), ale napokon sa rozhodla pre vedu a techniku (vynikala v matematike a fyzike). Pokračovala v postgraduálnom štúdiu na Stanfordskej univerzite, kde získala v roku 1981 magisterský titul ("MSc") a v roku 1985 doktorát z elektrotechniky ("PhD").

Kariéra

Výskum 
V roku 1983 sa Sally K. Ridová stala prvou americkou ženou, ktorá vstúpila do vesmíru, čo vtedy podnietilo študentku Ellen Ochoovú k záujmu o vesmír a odhodlanie stať sa astronautkou. 

Po získaní doktorátu pracovala v roku 1988 ako výskumná špecialistka na vývoji spracovania informácií optických systémov pre vesmírne expedície v Sandia National Laboratories a  NASA Ames Research Center v Kalifornii. Vytvorila a navrhla niekoľko kontrolných optických systémov a metód, z ktorých tri boli ocenené patentmi, vrátane optických systémov na detekciu nedokonalostí v opakujúcom sa vzore a na rozpoznávanie objektov. 

Stala sa vedúcou oddelenia technológií inteligentných systémov v NASA Ames Research Center a dohliadala na 35 inžinierov a vedcov v oblasti výskumu a vývoja výpočtových systémov pre vesmírne misie.

NASA a profesionálna astronautka 
Ochoovej odborné znalosti a špecializácie v oblasti optiky, robotiky, počítačového softvéru a  hardvéru upútali pozornosť NASA. Jej počítačové softvéry mali potenciál zlepšiť nielen zhromažďovanie údajov, ale aj neporušenosť a bezpečnosť pri manévrovaní robotických zariadení ovládaných diaľkovým ovládaním pre vypustenie družíc do vesmíru. V roku 1990 ju NASA prijala do svojho výcvikového programu astronautov v Johnson Space Center a o rok neskôr sa stala Ellen Ochoová oficiálnou americkou astronautkou.  

08.04.1993 sa stala prvou hispánkou, ktorá letela do vesmíru, kde bola členom posádky na deväťdňovej misii STS-56 na palube raketoplánu Discovery. Do vesmíru celkovo letela štyrikrát ako technická letecká špecialistka (misie STS-56, STS-96 a STS-110) a veliteľ prenosovej dátovej jednotky (misia STS-66). Počas svojich štyroch vesmírnych letov strávila na obežnej dráhe takmer 1000 hodín. 

Po úspešných misiách viedla Riaditeľstvo letových prevádzok NASA (Flight Operations Directorate NASA), ktoré zodpovedajú za celkové odborné vyškolenie astronautov na operačné vesmírne misie NASA.

Johnson Space Center a National Science Board 
V rokoch od 2012 do 2018 bola riaditeľkou v Johnsonovom vesmírnom stredisku v Houstone, potom čo tu vykonávala funkciu zástupkyne riaditeľa od roku 2007. Bola v poradí jedenástym riaditeľom a druhou ženou v tejto funkcii.

V roku 2020 sa stala predsedníčkou National Science Board (Národná vedecká rada Spojených štátov), nezávislého poradného orgánu amerického prezidenta a amerického Kongresu v otázkach vedeckého výskumu a vzdelávania.

Je čestnou členkou Americkej asociácie pre rozvoj vedy (AAAS) a Amerického inštitútu pre letectvo a astronautiku (AIAA).

Lety do vesmíru 
 STS-56, Discovery (8. apríl 1993 – 17. apríl 1993)
 STS-66, Atlantis (3. november 1994 – 14. november 1994)
 STS-96, Discovery (27. máj 1999 – 6. jún 1999)
 STS-110, Atlantis (8. apríl 2002 – 19. apríl 2002)

Osobný život 
Má hispánsky pôvod po svojich starých rodičoch z otcovej strany, krorí emigrovali do USA z Mexika. 

Je vydatá za právnika Coe Fulmera Milesa a má dvoch synov. So svojou rodinou žije v Texase. Hrá dokonale na flautu a má rada cestovanie a trávenie času s rodinou.

Štátne vyznamenania, ocenenia a zásluhy 
Vyznamenania

 NASA Distinguished Service Medal - za významný výkon služby
 NASA Exceptional Service Medal - za výnimočný výkon služby
 NASA Outstanding Leadership Medal - za mimoriadne vedenie a organizáciu výkonu služby
 NASA Space Flight Medal - štyri vyznamenania za vesmírne lety

Ocenenia

 Harvard Foundation Science Award - za vedkyňu roka

 Women in Aerospace Outstanding Achievement Award - za oddaný štátny čin žien v letectve a kozmonautike

 Hispanic Engineer Albert Baez Award - za výnimočný vedecký a technický prínos od osobnosti hispánskeho pôvodu
 Hispanic Heritage Leadership Award - za americký vplyv od významnej osobnosti hispánskeho pôvodu
 California Hall of Fame - sieň slávy významných kalifornčanov
 San Diego State University Alumni of the Year - vysokoškolský absolvent roka

Je po nej pomenovaných šesť škôl v Spojených štátoch, tri v Kalifornii a po jednej vo Washingtone, v Texase a Oklahome. V roku 2017 bola uvedená do Siene slávy astronautov Spojených štátov amerických (United States Astronaut Hall of Fame).

Zaujímavosti 
Je spoluvynálezcom troch patentov na systém optickej kontroly chýb v opakujúcom sa vzore, metódy rozpoznávania optických objektov a metódy filtrácie a odstraňovania šumu v obrázkoch.

Na vesmírnej misii STS-56 na palube raketoplánu Discovery Space Shuttle zahrala na flaute 15-minútové hudobné predstavenie, skladby piesní „Marine Corps Hymn“, „Navy Hymn“ a „God Save the Queen“.

Referencie

Iné projekty

Externé odkazy 
 http://www.lib.cas.cz/space.40/ASTRON/USA/OCHO-EL.HTM
 http://mek.kosmo.cz/bio/usa/00288.htm

Kozmonauti USA
Kozmonautky
Absolventi Stanford University
Osobnosti z Los Angeles